**Gode kolleger og matprodusenter, gjester og ordstyrere; vel møtt til årsmøte!**

Hedmark Bondelag vokser i tøft politisk klima, som det står i årsmeldinga. Og det gjør vi på flere måter. Vi har styrket oss organisatorisk gjennom det siste året. Jeg er imponert over hvor godt det jevnt over drives i lokallaga i fylket nå. Det har vært et krevende bondelagsår. For i tillegg til alt dere gjør av ulike lokale aktiviteter som «Åpen Gård» og lokale markedsdager, har dere også måttet delta i ulvedemonstrasjoner, brudd i jordbruksforhandlingene, organisasjonskurs samt kurset «Tryggere sammen» for å nevne noe. På toppen av dette er det gjort en formidabel jobb ifm. innspillsrunden til årets jordbruksforhandlinger i lokallaga rundt om i fylket. Nasjonalt har ca. 60% av lokallaga sendt inn innspill, mens Hedmark ligger oppunder 90%, hvor 30 av 34 lokallag har engasjert seg! Dette er bare til å bli stolt av – og fortjener applaus!

Som det framgår av årsmeldinga har vi også i 2017 hatt en god vekst og vi er nå 5644 medlemmer i Hedmark Bondelag. De som vervet flest i 2017 er lederen i Ringsaker Bondelag, Helmer Amb med 10, og lederen i Elverum Bondelag, Amund Grindalen med 8 . De fortjener også en solid applaus!

**Innlandet**

Eneste skår i gleden var at opplendingene slo oss på målstreken i år med en 5-6 totninger, men vi er hakk i hel. Og kanskje viktigst i disse sammenslåingstider; Innlandet vil bli det største fylkeslaget i Norges Bondelag med over 11.000 medlemmer! Ja, for vi må nå forberede oss på et nytt politisk landskap der Hedmark og Oppland sammen må bygge den nye sterke Innlandet. Da er det viktig at også bondelaga i de to gamle fylkene klarer å jobbe seg sammen til et slagkraftig team. Det er under to år til vi er Innlandet Bondelag. Vi har allerede hatt noen positive forpostfektinger med styret i Oppland. Opplendingene viste seg å være både hyggelige og godt oppdratt, så det her trur jeg skal gå bra.

For det nye Innlandet må vi kunne være så ubeskjedne å kalle sjølve motoren i norsk matproduksjon framover. Vi er størst på verdiskaping, har høyest produktivitetsvekst, mest dyrka mark, mest nydyrking, mest poteter, mest storfekjøtt og mye, mye mer. Baksia av medaljen er at Hedmark og Oppland også har størst nedgang i antall aktive gardsbruk. Vi har blitt 13,8% færre aktive bønder bare fra 2010 til 2016. Fortsetter det slik slukker siste bonden slukke lyset i Hedmark en gang i 2055. Så her må kurven flate ut etterhvert. Jeg tror svært mange som er her i dag føler at vi er i ferd med å nå ei grense for hva vi sjøl i flate Hedmark kan få til av rasjonalisering. Inn i ei framtid hvor klimautfordringene vil dominere, kan vi ikke basere matproduksjonen vår på dekk- og- diesel!

**Jordvern**

Innlandet er viktig for norsk matproduksjon ikke bare fordi vi forvalter over 20% av den fulldyrka jorda her i landet, men også fordi vi sannsynligvis vil ha noen færre utfordringer enn jordbruket langs kysten i et varmere, villere og bløtere klima. I dette ligger det mye alvor og et politisk ansvar for å hegne om jordressursene våre.

Da er det sørgelig at vi også troner øverst på statistikken over de kommuner som har bygd ned mest matjord. I Ringsaker er over 1.600 da av den beste jorda i landet lagt under betong og asfalt bare de siste 10 åra. Heldigvis ser vi tendenser til et stemningsskifte i opinionen i jordvernspørsmålet her lokalt, og HA har hatt mange kronikker og saker om jordvern. På den annen side er det grunn til å etterlyse større jordvernengasjement fra våre stortingspolitikere. Det er jo påfallende hvor liten vilje det er til å sette makt bak det skjerpede målet om maksimum 4.000 da nedbygd matjord hvert år som skal være på plass i 2020. I dag ligger vi rundt 50% over denne målsettingen med nedbygging av 6-7000 da årlig uten at det fører til politisk handling. Vi må nå få på plass en innstramming av Jordloven slik at omdisponeringer i kommuneplanen ikke trumfer bestemmelsene i loven. Dispensasjonsmulighetene må begrenses og Fylkesmannen aktivt bruke innsigelsesretten i jordvernsaker. Det er avgjørende at de som skal ta den endelige avveining om bruken av arealene har en viss distanse til utbyggerne. Heldigvis leverer Fylkesmannen i Hedmark. Ifm. forslaget til ny kommuneplanen i Hamar, hvor en ønsker omdisponering av 600 da matjord til utbyggingsformål, har Fylkesmannen i Hedmark satt ned foten og lagt inn hele 10 innsigelser for å stoppe nedbygginga. Det synes jeg faktisk vi skal klappe for!

**Jordbruksoppgjøret 2017**

Jordbruksoppgjøret 2017 endte som vi vet i brudd. Vi fikk nok en gang svingt oss med aksjoner som på en passe ubeleilig måte markerte at dette finner ikke norske bønder seg i. Jeg vil gi skryt til alle lokallag og tillitsvalgte som stilte lojalt opp gjorde jobben i den snaue uka markeringene varte, enten det var gjennom tromling av gater, utplassering av bannere, butikkaksjoner eller Osloturen midt i våronna. En spesiell takk til laga på Hedmarken som stod for hovedjobben under blokkeringen av ASKO-anlegget i Brumunddal. Dette var et krevende oppdrag som ble løst på en veldig god måte av bestemte, men godlynte bønder, anført av aksjonsgeneral Lars Opsal.

Oppgjøret endte nok en gang i Stortinget. Dette er ingen god løsning og vil gi et økende innslag av politisk spill i jordbruksforhandlingene framover jo oftere dette gjentar seg. De siste årene er det nok mang en bonde som har satset på at Stortinget vil redde et ellers begredelig tilbud i jordbruksforhandlingene. Og det har heldigvis skjedd. Med den sammensetningen vi har hatt på Stortinget, har det vært mulig å spille ballen over til vippepartiene KrF og V for å øke ramma. Så skjedde også i fjor. Det eiendommelige var at partene som hadde brutt, ble kommandert tilbake til forhandlingsbordet for å fordele den nye ramma. Dette er og blir en merkelig øvelse som ikke bør gjentas. I en slik form for forhandlinger har Bondelaget reelt sett ingen maktmidler å forhandle med. Her appelleres det bare til sunn fornuft og raushet. Det holder ikke når en forhandler med partier som så sent som for 5 år sia ville skjære ned på landbruksoverføringene med fra 2 til 6 milliarder. Løsningen på floka ble jo at Venstre helt på tampen overraskende skiftet landbrukspolitisk talsperson og løftet FrP og H ut av knipa, og vi måtte ta til takke med det vi fikk. Sjølsagt var det bare tilfeldig at Venstres Pål Farstad ble byttet ut med nordtrønderen Andre Skjelstad som Venstres landbrukspolitiske talsperson, etter at Landbruksdirektoratet ble landet i Steinkjer..

**Klimautfordringene.**

Det er lenge sia Norge har opplevd en god gammeldags vinter. Det har vi fått i år og da er det lett å glemme at klimaet faktisk blir bare varmere, villere og bløtere. Regnsommeren 2017 gjorde det nesten umulig å få høstet avlinger på Vestlandet, og skuronna på Østlandet har knapt vært vanskeligere noen gang. Dette illustrerer godt hvor sårbar matproduksjonen er for klima-endringene. Det viser også behovet for å tenke matberedskap i et lengere perspektiv. Og her har det positive skjedd at vi endelig har fått på plass igjen beredskapslagring av matkorn! AP og SP som har jobbet fram denne saken fortjener ros for standhaftig arbeid!

Klimameldinga og regjeringa har som rettesnor at klimakuttene i Norge skal være kostnadseffektive-altså at de skal tas der de koster minst. Da er jeg redd landbruket blir utsatt, da samfunnsøkonomene lett kan regne ut at det vil være mere kostnadseffektivt å ta kutt her enn i eksportnæringene. Det blir derfor veldig spennende å se hvor mye landbruket må kutte.

Det eneste som er helt sikkert er at vi i landbruket kommer til å møte ganske tøffe utfordringer når vi skal oppfylle vår del av Parisavtalen. Iht. den skal Norge kutte 40% av sine CO2-utslipp innen 2030, altså 12 år fram i tid. Det er ikke mere enn tida og veie. Vårt hovedverktøy «Klimasmart landbruk» er snart klart, og vil omfatte klimatiltak på gardsnivå. NIBIO har anslått at det vil være mulig for landbruket å ta 20% kutt i sine utslipp gjennom tiltak på den enkelte gård, utvikling av klimatilpasset kraftfor, avlsforskning, biogassanlegg osv.

Norsk landbruk skal ta sin del av klimakuttene, men det er viktig å skape forståelse for at biologiske prosesser aldri vil bli klimanøytrale. Fotosyntesen binder CO2, og nettopp landbrukets produksjon av biomasse er jo en viktig del av løsninga på klimautfordringene. Det er viktig å legge merke til at Parisavtalen legger til grunn at klimakuttene ikke må skje på en måte som setter evnen til matproduksjon i fare. Da er det mer enn merkelig at regjeringas Klimameldinga peker på redusert kjøttproduksjon for å redusere klimautslippene fra landbruket i graslandet Norge.

Det virker noen ganger som om produksjonen av den maten vi alle er avhengige av er sjølve problemet og ikke løsningen. I debatten rundt klimakutt synes jeg derfor kuprompen (som egentlig er et rap) har fått ufortjent stor oppmerksomhet. For hvor mye slipper egentlig landbruket ut av de totale utslippene? Av de norske utslippene på rundt 54 millioner tonn CO2-ekvivalenter står landbruket for 8% og kuprompen for halvparten av dette igjen.

De siste åra har det blitt trendy å innføre en kjøttfri dag for å spare klimaet. Hva betyr det egentlig? En gjennomsnittsnordmann slipper ut 10,5 tonn CO2 pr. år. Ved å kutte ut kjøtt en dag i uka reduseres utslippet med 0,1 tonn, altså 1%. Samtidig flyr vi stadig mere. Vi setter oss stadig oftere å flyet til Bangkok, New York eller Paris gjerne flere ganger i året uten at det gir de dype refleksjonene rundt eget forbruk og klimaet. En ferietur til Thailand gir et utslipp på hele 4 tonn CO2, altså nesten 40% av det årlige utslippet fra en person. Så sjøl om vi hadde 7 kjøttfrie dager i uka hele året ville vi ikke komme halvnære den utslippsreduksjonen avlysingen av Thailandferien ville gitt. Slik kan vi ikke fortsette når FN har fastslått at vi maksimalt kan slippe ut 1,2 tonn CO2 pr. person pr. år for å nå 2-gradersmålet. Likevel er det ingen stor diskusjon om veksten i flytrafikken. Gardermoen regner med å øke trafikken fra dagens 25 millioner passasjerer til 65 millioner i løpet av få år.

Vi landbruket skal altså ta vår del av ansvaret, men det er litt for behagelig å peke på matproduksjonen når det skal kuttes fordi dette ikke berører folk flest.

**Rovdyr**

Rovdyr har vært og er en gjenganger på årsmøtet i Hedmark Bondelag. Og i år kan jeg for en gang skyld åpne med ei gladnyhet. Det gledelige har skjedd når det gjelder jerv at ynglingen i Forollhogna på Trøndelagssia av grensa omsider er tatt ut av forvaltningsplanen for rovviltregion 6. Dette reduserer rovdyrtrykket i et av de viktigste beiteområdene i Hedmark med 30-40.000 sau på beite hvert år. Gledelig er det også at Hadeland-bøndene fikk gjennomslag for full erstatning for den voldsomme innsatsen som ble nedlagt av alle i beitelaget enten de hadde tap eller ikke. Dette må også få konsekvenser for hvordan slike saker behandles i framtida. Verre er det at bøndene i Rendalen ikke får den samme erstatningen for en nesten identisk situasjon i 2016. Det er smålig av Staten og er bare med på å holde konfliktnivået oppe i rovdyrpolitikken..

Hedmark Bondelag tok før jul initiativ til å samle naturbruksinteressene i ulvekonflikten i en ny allianse på nasjonalt nivå. Denne begynner nå å ta form. Dette er viktig for å etablere ei kraftfull motstemme mot verneorganisasjonenes samkjørte informasjonsstrategi, hvor det blir presentert et bilde av rovdyrsituasjonen som er sterkt misvisende. År etter år får vi presentert bildet av ei norske ulvestammen som er i ferd med å utryddes. På nyåret har Helgesen forlatt skuta i KMD og overlatt roret til den nye klima og miljøministeren Ola Elvestuen fra Venstre. Så langt har han opptrådt korrekt og latt vinterens lisensjakt på ulv bli gjennomført slik den skal. Det har også blitt åpnet for å ta ut ulvene i Julussa og Osdalen som ikke ble fanget opp av den vedtatte lisenskvota. Sannsynligvis er dette en del av en hestehandel ifm. Venstres inntreden i regjeringa hvor avvikling av pelsdyrnæringa ble byttet mot en midlertidig ulvefred så lenge lisensjakta varte.

 Jeg vil ellers gi honnør til jegerne med jaktleder Arne Sveen i spissen, som gjennomførte ulvejakta til punkt og prikke under krevende forhold. Dette viser at det er mulig å ta ut ulv når jakta er godt organisert og det er gode sporingsforhold.

Den store utfordringen er veksten i den skandinaviske ulvepopulasjonen. Siste telling fra Rovdata viser at det så langt er konstatert ynglinger i hele 8 helnorske revir og 5 grenserevir. Det er rekord i nyere tid. Når grenseflokkene telles med en faktor på 0,5, får vi 10,5 registrerte ynglinger, noe som er omtrent det dobbelte av Stortingets bestandsmål på 4-6 ynglinger pr. år. Dette betyr mere ulv og at faren øker for nye dyretragedier ala Hadeland og Rendalen framover. Kampen nå står om fortolkningen av bestandsmålet. Hvis utviklingen fortsetter vil Stortingets bestandsmål bare bli å oppfatte som et golv og ikke noe tak. Da er vi over i en situasjon hvor ulvestammen kan vokse så mye den vil innenfor sona og store deler av Hedmark blir å anse som et ulvereservat. Det er et åpenbart brudd med stortingsforliket og en umulig situasjon for beitenæringa i Innlandet. Dette forventer jeg at Hedmarksbenken tar tak i framover ellers er jeg redd det er for sent. Å skulle ta ut over hundre ulv for å komme ned på det bestandsmålet som er fastsatt blir uhyre vanskelig opinionsmessig og politisk. Og bakom det hele hviler usikkerheten om hva den tillyste rettsaken om norsk ulveforvaltning som WWF har anlagt mot Staten, vil bringe. Det blir nok litt jobbing med rovdyrpolitikken også i 2018 ser det ut til.

**Dyrevelferd**

Hos forbrukere har vi de siste åra sett en dreining i fokus fra matrygghet og selvforsyning til «moralsk korrekt» mat : Maten din skal komme fra dyr som har det bra og skal etterlate et så lite klimaavtrykk som mulig. Dyrevernbevegelsen er på frammarsj, folk flest innfører kjøttfrie dager og slutter å drikke mjølk fordi de tenker på den stakkars kalven. Medias bruk av bildemateriale fra dårlig dyrehold, som vi har sett fra slaktegrisbesetninger i Rogaland siste året, har sterk virkning og rammer derfor hele landbruket. På lengere sikt kan dette skade oppslutningen om norsk mat og landbruk. Det er alvorlig for oss som næring fordi vi på mange måter lever på forbrukerens og opinionens nåde. Det er nå tatt tak for å rydde opp, og det er jammen bra. De som ikke klarer å holde en skikkelig standard på dyreholdet sitt bør ikke få fortsette å produsere mat. Det har vi som næring rett og slett ikke råd til. Også i Hedmark har vi hatt noen uheldige saker som vi gjerne skulle vært foruten, bl.a. knyttet til Jønsberg.

Mange har dessverre et helt urealistisk syn på hva det vil si å drive husdyrbruk for å produsere mat. Færre og færre har erfaring fra landbruket eller innsikt i hvordan dette foregår. Vi må framover bli flinkere til vise fram det dyreholdet vi driver. Det er ikke lett å kombinere med et økt fokus på smittevern, men den utfordringa må vi ta. Vi skal møte forbrukerens fokus på dyrevelferd imøtekommende og med åpenhet. Og jeg trur vi må skape en bedre dialog med bl.a. Dyrevernalliansen, hvor vi må ha fokus på hva vi kan få til innenfor de rammene vi driver husdyrholdet vårt i dag. Dyrevelferdsdebatten trenger sårt et større innslag av realisme. Det er jo ikke bare å slippe kyllingen ut i friluft eller grisen til skogs. Ellers oppfordrer jeg alle å ha som rettesnor at mitt fjøs og mitt dyrehold hver dag skal ha en standard som tåler et avisoppslag. Det er testen jeg tror de fleste dyktige husdyrbrukere i Hedmark består, men som vi også må bestå!

Norsk mattrygghet og dyrehelse er tema senere i dag og jeg håper alle engasjerer seg. Her har vi en stor jobb å gjøre overfor forbrukeren for å vise fram den gode dyrehelsa vi har, samtidig som vi møter spørsmålene om dyrevelferd med mest mulig åpenhet.

**Markedet.**

Stadig mere av bondeinntekta hentes i markedet og mindre over statsbudsjettet. Det er derfor utfordrende når vi nå opplever overproduksjon både på sau, kylling, egg, gris, mjølk og nærmer oss markedsdekning også for storfekjøtt. Dette begrenser mulighetene vår for å ta ut priser i markedet som kan gi jordbruket ei inntektsutvikling på linje med andre grupper.

Stortingsflertallet har for mindre enn et år siden fastsatt et nytt inntektsmål hvor jordbruket skal kunne ha ei inntektsutvikling på linje med andre grupper, forutsatt at vi klarer jobben med å holde markedet i balanse. Men når jordbruket forsøker å nå denne balansen, kommer plutselig Konkurransetilsynet på banen og sier «Nei,nei, det er ikke lov å samarbeide om dette utover landbrukssamvirket egne medlemmer». Dette opplevde vi sist da Norsk Sau og Geit i høst oppfordret sauebøndene om å redusere påsettet med 5%. Når stortingsflertallet samtidig ønsker å øke konkurransen mellom bøndene og redusere samvirkebedriftenes markedsposisjon, gjør dette jobben nesten umulig. Regjeringa kan bare ikke låse inne inntektsmulighetene i landbruket på denne måten. Vi må få på plass nye effektive tiltak til å håndtere markedet, f.eks. gjennom det bransjerådet for markedsregulering som en samlet kjøttbransje fremmet i fjor. Eller at produsentene får lov til å snakke sammen uten umiddelbart å få Konkurransetilsynet på nakken. Det er jo ikke annet enn meningsløst å ha en Konkurransetilsyn som gjør det beste det kan for at Stortingets inntektsmål for jordbruket ikke nås. Alternativet hvis vi ikke får dette på plass, er at flere produksjoner blir presset over i et system med kontraktproduksjon. Da sitter bonden igjen med lua i handa og all risiko, prisgitt dagligvarekjedene. Dette kjenner vi fra kylling og grønt. Ute i verden er dette langt vanligere. Så min oppfordring til Jon Georg Dale og co er derfor: gi næringa muligheter til å finansiere ei regulering av markedet med egne midler. Dette er billig for Staten og rett og slett god samfunnsøkonomi!

**Jordbruksoppgjøret 2018**

Til tross for markedsutfordringene er jeg er betinget optimist foran årets jordbruksoppgjør. Det politiske landskapet er endra etter fjorårets valg og gjør oss bedre rusta til å få gjennomslag for våre standpunkt. Og vi har bl.a. fått opp nye og friske landbrukspolitikere som Hedmark APs Nils Kristen Sandtrøen, som har tatt opp arven etter Storberget. Viktigst er det likevel at KrF har kommet på vippen og har så langt vist seg å være til å stole på i landbrukspolitikken. Dette åpner for å kunne finansiere større deler av inntektsramma med budsjettmidler. Når vi er i en overproduksjonssituasjon vil det være fornuftig å styrke de små og mellomstore bruka. Dette vil ikke virke produksjonsdrivende og gir en mulighet til å løfte inntekta for de som ikke har fått noe økonomisk løft de siste åra. Og her trengs det virkelig et løft hvis ikke denne gruppa skal sakke helt akterut. Landbrukets andel av statsbudsjettet har vært synkende over mange år og utgjør nå i underkant av 1%. Og i disse tider hvor en tunell til en garasje og litt annet småplukk fort passerer 2 milliarder, kan det ikke være mye forlangt om jordbruket også tilføres friske budsjettmidler opp mot i alle fall en halv Olemic.

En del av skjevhetene fjorårets jordbruksoppgjør medførte, vil vi sette mye inn på å få rettet opp. Bortfallet av arealtilskuddet for grasarealer i sone 1 og reduksjonen i sone 3 rammer grovforprodusenter både på Hedmarken og i Glåmdalen på en urettferdig måte. Mye av grasproduksjonen i de beste kornområdene våre skjer på arealer som ikke er egnet til effektiv kornproduksjon. Eksempelvis har vi mye areal i sone 1 i Ringsaker som har vekstvilkår som vi forbinder mere med Østerdal’n enn Mjøsbygdene. Inn mot forhandlingene i år vil derfor Hedmark Bondelag fremme et forslag om gjeninnføring av et arealtilskudd til gras for arealer som ligger over 350 moh. i sone 1 og sone 3.

**Fjørfe**

Hedmark Bondelag har hatt fokus på situasjonen i fjørfekjøttproduksjon siste året. Jeg skal ikke her repetere hele bakgrunnen for dette. Den står omtalt i årsmeldinga. Jeg vil derimot bruke anledningen til å takke fjørfelaget og ikke minst Hanne Guåker i Nes og Helgøya Bondelag for gode initiativ og et godt samarbeid! Denne saken er et godt eksempel hvordan vi sammen kan jobbe fram saker.

Kyllingmiljøet i Innlandet har i lengre tid vært bekymret for utviklinga i slakteristrukturen hvor avstanden til slakteriet kan bli en avgjørende faktor for hvor produksjonen skal foregå i framtida. Tendensen til denne typen klyngedannelse ser vi allerede, hvor kyllinghus som ligger langt fra et slakterianlegg kjøpes ut. Forsvinner slakteriet på Elverum ligger Innlandet utsatt til. Hedmark Bondelag har tatt opp denne saken ved en rekke anledninger både under Bondetinget i Sarpsborg og gjennom initiativ overfor styret i Norges Bondelag. Sammen med flere andre fylkeslag vil det bli fremmet et forslag om innføring av et innfrakt-tilskudd på fjørfekjøtt ifm. årets jordbruksforhandlinger. Dette vil kunne sikre en spredt produksjon, noe som er avgjørende for å ta vare på den unike dyrehelsa vi har hos norsk kylling.

En ny gjødselvareforskrift er på trappene. Det vil forhåpentligvis gi oss drahjelp. Vi kan ikke ordne oss slik at det ikke er sammenheng mellom produksjon og spredeareal. Den nye gjødselvareforskriften må sørge for at det settes karv om spredeareal i en viss nærhet til produksjonen. For fjørfe må fortsatt være en del av landbrukspolitikken og norsk jordbruk. Jeg tror ikke den norske forbrukeren vil være med på å støtte opp om en husdyrproduksjon som i teorien kan foregå på et industriområde, få foret kjørt inn fra andre deler av landet eller utlandet, for så å frakte gjødsla til et tørkeanlegg som sender sluttproduktet til Vietnam.

**Pelsdyr**

Jeg vil til slutt sende noen tanker til pelsdyrbøndene i Hedmark som har fått beskjed om at næringa deres avvikles innen 2025. Det er ikke annet enn useriøst av næringspartiet Høyre og over natta vedta avvikling av ei næring som så sent som i fjor fikk klarsignal om at framtida var sikret gjennom det nye velferdsprogrammet for pelsdyr. Her kan jo flere oppdrettere ha gjort store investeringer siste året i god tro. Bondelaget vil uansett jobbe videre for endring av vedtaket om avvikling i samarbeid med Norsk Pelsdyravlslag.

**Tryggere sammen**

Som vi ble sterkt minnet om ved årsmøtets start i dag, arbeider vi i landets farligste yrke. Å være bonde blir stadig mere krevende og forutsetter kunnskap og ferdigheter på en rekke områder. Ettersom gardsdrifta blir mer omfattende blir din egen tid minimumsfaktoren. Min oppfordring blir å ikke springe fortere enn at du klarer å gjøre gode risikovurderinger. For dette kan læres. Jeg er derfor glad Norges Bondelag har satt fokus på bondens sikkerhet ifm. kurset «Tryggere sammen». Her har dere i lokallaga fulgt opp forbilledlig. Spesiell honnør vil jeg gi til Anne-Lise Brenna Ording i Brandval og Vinger Bondelag, som har vært en særdeles aktiv motor for dette kurset i sørfylket.

Hedmark er et langt og mangfoldig fylke. Slik sett ser jeg ingen god grunn til å dra Oppland inn i dette. Vi har mere enn nok å ta tak i sjøl her i Hedmark. Ta skader på åker og eng som eksempel: Mens en Tufsingdalen helt i nord sliter med reinsdyr, sliter jeg på Telneset med hjort, i Hernes med elgen som eter opp havreåker’n, og om ikke det var nok begynner en å slite med villsvin i Kongsvinger. Kjedelig er det i alle fall ikke i Hedmark!

Takk for oppmerksomheten og fortsatt godt årsmøte!